3 1Én vagyok az a férfi, aki nyomorúságot látott az Úr haragjának botja miatt. 2Sötétben űzött, hajtott, ahol nincs világosság. 3Bizony, ellenem fordítja kezét folytonosan, egész nap. 4Elsorvasztotta húsom és bőröm, összetörte csontjaimat. 5Körülbástyázott engem méreggel és fáradsággal. 6Vaksötétbe helyezett engem, mint a régen meghaltakat. 7Falat emelt körém, nem juthatok ki, súlyos bilincsbe vert. 8Ha segítségért kiáltok is, elzárkózik imádságom elől. 9Faragott kőből emelt falat utaimra, ösvényeimet járhatatlanná tette. 10Olyan hozzám, mint a leselkedő medve, mint rejtekhelyen az oroszlán. 11Lekergetett utamról, összetépett, elpusztított engem. 12Felvonta íját, és kitett engem nyilai céltáblájául. 13Veséimbe eresztette tegzének nyilait. 14Nevetséges lettem minden nép előtt, és gúnydalt énekelnek rólam egész nap. 15Keserűséggel lakatott jól, bánattal itatott meg. 16Kavicsot rágatott velem, hamuba kényszerített engem. 17Elvette békességemet, elfeledtem, mi a jólét. 18Már azt gondoltam: Nem lehet reménykednem és bizakodnom az ÚRban! 19Gondolj nyomorúságomra és hontalanságomra, az ürömre és a méregre! 20Mindig erre gondol, és elcsügged a lelkem. 21De ha újra meggondolom, reménykedni kezdek: 22Szeret az ÚR, azért nincs még végünk, mert nem fogyott el irgalma: 23minden reggel megújul. Nagy a te hűséged! 24Az ÚR az én osztályrészem - mondom magamban -, ezért benne bízom. 25Jó az ÚR a benne reménykedőkhöz, a hozzá folyamodókhoz. **26Jó csendben várni az ÚR szabadítására.**

Kedves Testvéreim!

Hosszú igehirdetés helyett rövid, könnyen olvasható áhítatot küldök a testvéreknek vasárnapi igehirdetésként részben honlapunkra feltöltve, részben nyomtatott formában, ami a templomunknál vihető el vasárnap 10 és 11 óra között.

Jeremiás próféta siralmainak könyvében a 3. fejezet 19-26. versei alapján írom gondolataimat. Ebből az igeszakaszból külön kiemelem a 26. verset: Jó csendben várni az Úr szabadítására.

Isten népének 70 évet kellett várnia, míg a babiloni fogásból kiszabadult. Ez rengeteg idő. Mégis, a zsidó vallás éppen ennek köszönhetően őrizte meg erősebben a hagyományait, és ekkortól vált egyre meghatározóbbá a Messiás –várás is. Jeremiás próféta tehát, aki erre a lélekformáló várakozásra tanította népét, igazat mondott. Azok által, akik hittel kivárták a szabadulást, azok által lett a zsidó nép az a nép, amelyik visszatérhetett az ígéret földjére, és amelyikben megszületett Jézus.

Az igeszakasz első 20 verse a nyomorúságba került emberről szól, aki úgy érzi: elhagyta az Isten, sőt céltáblává tette. Ennek érzékeltetésére rengeteg képet-hasonlatot használ az író. E sorokat olvasva megrendülten érezhetjük a magunkénak ezeket a leírásokat. E mostani időben Isten minket is, mai keresztyéneket kibillentett a koronavírus miatti állapotok miatt a megszokott kerékvágásból, és ez sokaknak hozott félelmet, kiszolgáltatottságot, magányt, depressziót. Sokan érzik Jeremiás siralmát a maguk siralmának is. Sőt! Hazánk és Európa, s lassan az egész világ siralmának is. És természetesen Isten népe siralmának is, hiszen az, hogy istentiszteleti-és egyéb gyülekezeti alkalmak nélküli legyen a vallásgyakorlatunk: ez egészen kétségbeejtő!

Az igeszakasz második szakasza azonban fordulatot hoz. A próféta valamiért másként érez már, mint eddig, mást lát valóságnak. Hogy lehet ez? Úgy, hogy tekintetét felemeli. És meglátja azt az Istent, aki vele van, aki mellette van, aki formálja, aki megszabadítja. S bár a várakozás nem fájdalommentes, de a végeredmény miatt mégis lelki békére lel a siralom szerzője. A problémát továbbra is látja, de tudja: van kiút. Csak idő kell hozzá. És főleg hit. Mert a nélkül a kiút sem található meg. Eszébe jut a papság és a léviták honfoglalási hitvallása: bár nekünk nincs földünk az Úrtól, de maga az Úr a mienk! S ez nem csak, hogy elég a teljes élethez, de még több is azokhoz képest, akik csak az Úr ajándékait élvezik. (föld, vagyon, család, egészség, stb.) Jeremiás elengedi az idegességét és az irányítási kényszer biztonságérzete helyett az engedelmesség szabadságára érez rá. Van Istenem, aki az én Istenem. Szeret az Isten. Azért nincs még végem és végünk. Azt is tudja, hogy a szenvedés akár büntetésnek is felfogható. De azt is érzi, hogy ez az ítéletes idő valójában a kegyelem ideje (is). A kegyelem nagysága hirtelen felértékelődik. (Egy megmenekült hajótörött sem panaszkodott még arra, hogy vizes lett a ruhája… Egy kegyelmet megragadó keresztyén sem panaszkodott arra, hogy milyen nehéz a mai napja.)

Jeremiás elcsendesedik. Ahol nincs csend, ott remény sincs. A csend a remény előszobája. Imádkozzunk! A csend nélkül a sok hanghullám (emberek, TV, internet, belső háborgás, panaszkodások, pletykák, izgalmas hírek) megzavar, és torzzá teszi a tisztán hallási képességünket. A csendben azonban megjelenik az Úr. A szabadító. Bűntől, haláltól, magánytól, betegségtől, elidegenedéstől, félelemtől, haragtól, irgalmatlanságtól megszabadító Úr ő.

Várj, és ne félj! Az Úr jön már. Várj, és ne félj! Hű szívvel várj!

Ámen.